เซ็ทเกมบุก!โมนิก้าและทีมงาน
*ดูเหมือนความมั่นใจของนักลงทุนจะล้นปรี่แบบสุดๆ ช่วงนี้ถึงเห็นนักลงทุนกลุ่มต่างๆ สลับกันเข้ามาไล่ราคาหุ้นอย่างเมามัน พร้อมกับเกิดมโนภาพชุดใหญ่ออกมาตลอดเวลาว่า หนทางโรยด้วยกลีบกุหลาบ “โมนิก้า” มองเป็นโมเมนต์ที่นักเล่นคล้อยตามกันไปได้ แต่ต้องเผื่อใจให้กับเหตุการณ์ที่ไม่คาดฝันเอาไว้ด้วย หลังยุทธการของการเข้าทำเที่ยวนี้เป็นแบบหน่วยจู่โจมนะซี
4 ม.ค. 2560

*ดูเหมือนความมั่นใจของนักลงทุนจะล้นปรี่แบบสุดๆ ช่วงนี้ถึงเห็นนักลงทุนกลุ่มต่างๆ สลับกันเข้ามาไล่ราคาหุ้นอย่างเมามัน พร้อมกับเกิดมโนภาพชุดใหญ่ออกมาตลอดเวลาว่า หนทางโรยด้วยกลีบกุหลาบ “โมนิก้า” มองเป็นโมเมนต์ที่นักเล่นคล้อยตามกันไปได้ แต่ต้องเผื่อใจให้กับเหตุการณ์ที่ไม่คาดฝันเอาไว้ด้วย หลังยุทธการของการเข้าทำเที่ยวนี้เป็นแบบหน่วยจู่โจมนะซี
*เมื่อปัจจัยหลายอย่างเอื้อให้นักเล่นเดินหน้าใส่ไม่ยั้ง “โมนิก้า” ขอแนะนำให้แฟนคลับเซ็ทเกมบุกแบบเต็มตัว ไม่มีอะไรต้องอิดออดอีกต่อไป เพราะเห็นกันอย่างทนโท่ว่า หุ้นวางระบบ หุ้นเหล็ก หุ้นยาง หุ้นน้ำมันปาล์ม หุ้นเกษตร มาแบบจัดเต็มทุกตัว พร้อมกับขโมยซีนหุ้นกลุ่มบลูชิพไปในทันทีแบบนี้…หากคิดจะเล่นจริงๆ ต้องรีบกระโจนเข้าใส่ เพราะวันนี้กระแสเขามาแรงจริงๆ เจ้าค่ะ
*นอกจากนี้ต้องไม่ลืมว่า ทุกครั้งที่ย่างเข้าสู่ศักราชใหม่มักมีเรื่องดีๆ ให้ชื่นใจได้ตลอดเวลานั้น “โมนิก้า” มองเป็นสถานการณ์จริงที่เกิดขึ้นเป็นประจำ โดยเฉพาะในยามที่ตลาดหุ้นซึมซับข่าวร้ายไปอย่างเต็มที่ และกำลังถูกแทนที่ด้วยข่าวดีชุดใหม่เข้ามาเป็นระลอก มันเป็นจังหวะที่ผู้เล่นใจกล้าต้องใส่กันให้เต็มที่ เดี๊ยนถึงขอย้ำหัวหมุดตัวเดิมอีกครั้งว่า การลงทุนที่ดีต้องรู้จักยืดหยุ่นในบางครั้งนะคะ
*ที่สำคัญต้องไม่ลืมว่า วันนี้เราซื้อหุ้น ไม่ได้ซื้อดัชนี การขึ้นลงของดัชนีเป็นเพียงตัวนำทางที่บอกคร่าวๆ ให้รู้ว่า กลุ่มผู้เล่นก๊วนไหนมีอิทธิพลต่อตลาดหุ้น และการที่ดัชนีวิ่งขึ้นมายืนปิดที่ 1,542.94 จุด บวกไป 5.13 จุด ด้วยมูลค่า 3.86 หมื่นล้านบาท จึงเป็นเพียงข้อมูลที่เหล่านักลงทุนควรมีไว้ใช้ประกอบการลงทุน แต่ไม่ใช่ตัวชี้ขาดในการเคาะซื้อหุ้นแต่ละตัว ยกเว้นต้องการเคาะหุ้นบลูชิพ อันนี้ต้องดูให้ลึกลงไปอีกขั้นเจ้าค่ะ
*คิดดูแล้วกัน! ขนาดตัวแสบห้าหมื่นสะเทินอย่าง GL ยังเสนอหน้าขึ้นมาติดในกระดาน most active ด้วยการวิ่งขึ้นมาปิดที่ 57.25 บาท บวกไป 4.25 บาท หรือขึ้นไป 8-% ด้วยมูลค่า 1.33 พันล้านบาท ย่อมเป็นสัญญาณที่บอกให้เหล่านักเล่นได้ล่วงรู้ว่า ได้เวลาดันหุ้นรอบใหม่อย่างเป็นทางการอีกครั้ง แต่มีข้อแม้ว่า วันนี้ต้องฉีกตัวขึ้นไปยืนเหนือเส้น 10 วัน กับ 25 วัน ตรงบริเวณ 57 บาทให้ได้อย่างแข็งแกร่ง ถ้าไปไม่ไหว…ทางเทคนิคถือว่า ไม่สวยเจ้าค่ะ
*เช่นเดียวกับในรายของปูนใหญ่ SCC หากทะยานขึ้นไปยืนเหนือเส้น 75 วันตรงบริเวณ 498 บาทได้อย่างแข็งแกร่ง สามารถมองเป้าด้านบนที่บริเวณ 520 บาทเป็นจุดแรก พร้อมกับขยับเป้าขึ้นไปเป็น 540 บาทเป็นจุดสอง หากมีวอลุ่มซัพพอร์ตเข้ามาอย่างต่อเนื่อง ซึ่งทำให้การทะยานขึ้นมาปิดที่ 496 บาท บวกไป 6 บาท ด้วยมูลค่า 975 ล้านบาทกลายเป็นจุดของการเล่นตามน้ำไงล่ะค่ะ
*เหมือนกับในรายของ SAWAD กับ BFIT มันเป็นอะไรที่นักเล่นต้องรู้จักโอนอ่อนตามกระแสก็จริง แต่ดูเหมือนว่า เที่ยวนี้จะออกไปในโทนโอเว่อร์แอ็คติ้งมากไปสักหน่อย เพราะทุกคนยังไม่ทันเห็นน้ำ ก็รีบตัดกระบอกไม้ไผ่เสียแล้ว “โมนิก้า” ถึงไม่แปลกที่สัญญาณแท่งเทียนของทั้งคู่ดูไม่ค่อยดี ตัวแรกเกิดสัญญาณค้อนหัวกลับ พร้อมกับวิ่งขึ้นมาปิดที่ 41.25 บาท บวกไป 0.75 บาท ด้วยมูลค่า 890 ล้านบาท ส่วนตัวหลังเกิดสัญญาณ “เปิดสูง ปิดต่ำ” ก่อนจะปิดที่ระดับ 12.80 บาท บวกไป 0.30 บาท ด้วยมูลค่า 37 ล้านบาทแบบนี้…สงสัยต้องพักเอาแรงแล้วล่ะตัวเอง!
*อีกหนึ่งรายก็คือ LST  มาในลักษณะคล้ายๆ กับรายข้างต้น แต่เล่นโหดกันเกินไปหน่อย เพราะเปิดเทรดไม่ถึงครึ่งชั่วโมง หุ้นก็วิ่งชนซิลลิ่งเสียแล้ว แถมยังยืนราคานั้นจนปิดตลาดหุ้น “โมนิก้า” ถึงอยากให้แฟนคลับลองพิจารณาราคาปิดที่ 5.70 บาท บวกไป 1.30 บาท หรือขึ้นไป 30% ด้วยมูลค่า 395 ล้านบาท ซึ่งเป็นการปิดราคาสูงสุดในรอบเกินกว่า 10 ปีแบบนี้…มันส่อไปทางสงครามวันเดียวหรือเปล่า วันนี้ได้รู้กันเจ้าค่ะ
*เหมือนกับในรายของ TEAM การกระชากขึ้นมายืนอยู่ที่ 1.53 บาท บวกไป 0.19 บาท หรือขึ้นไป 14% ด้วยมูลค่า 140 ล้านบาท  มันไม่มีอะไรต่างไปจากรายข้างต้นเลยพับผ่าซิ! พร้อมกับเกิดสิ่งที่น่ากังวลใจแบบสุดขั้วให้เห็นทนโท่ “โมนิก้า” ถึงมองว่า หุ้นตัวนี้ไม่น่าจะใช่หุ้นเล่นกันยาวๆ หลังผลงานงวด 9 เดือนปรากฏตัวแดงโร่ แถมสถิติเก่าๆ ก็ไม่มีอะไรน่าประทับใจจอร์จสักอย่าง เดี๊ยนขอบอกเลยว่า ซาโยนาระ…อิอิอิ
*ส่วนรายที่น่าใส่กันสุดติ่งกระดิ่งแมวในวงรอบเดิมๆ อย่างเจ้าพ่อวางระบบ ILINK  ยังคงเป็นทีเด็ดเหมือนเช่นทุกครั้ง หลังเห็นกันอย่างทนโท่ว่า กรอบวิ่งแบ่งเป็น 2 กรอบด้วยกันคือ กรอบแรก 19-22 บาท ส่วนรอบสอง 22-24 บาท ขณะที่ล่าสุดหุ้นวิ่งขึ้นมายืนอยู่ที่ 21 บาท บวกไป 1.20 บาท หรือขึ้นไป 6% “โมนิก้า” มองเป็นจังหวะที่นักลงทุนต้องเริ่มอ่านสัญญาณการขยับตัวเที่ยวนี้ให้ออกนะจ๊ะ
*ด้วยเหตุนี้อย่าได้แปลกใจที่เห็น NETBAY ขยับขึ้นมายืนปิดที่ระดับ 17.50 บาท บวกไป 0.90 บาท หรือขึ้นไป 5.40% ด้วยมูลค่า 115 ล้านบาท เพราะชาวบ้านชาวเมืองต่างรู้ดีว่า ในช่วงเดือนม.ค. ภาครัฐจะมีการเปิดประมูลงานเอาสายเคเบิลลงใต้ดิน แถมโปรเจ็กต์นี้ก็มีมูลค่าไม่ต่ำกว่า 2-3 พันล้านบาท จึงเป็นที่รู้กันอย่างแพร่หลายว่า รอบนี้อิ่มกันถ้วนหน้าพะยะค่ะ
*ป.ล.ตลาดหุ้นไทยปี 59 ซึ่งเห็นกันว่าแย่ๆ เอาเข้าจริงๆ ก็ให้รีเทิร์นสูงถึง 18% น้องโมจึงขอถามแฟนคลับว่า ทำผลตอบแทนได้กี่เปอร์เซ็นต์?  เพื่อจะได้ปรับรูปแบบการลงทุนในปีไก่ทองให้คล่องตัวขึ้นกว่าเดิมไงล่ะค่ะ